VSL Sklep I Cpg 56/2021
Sodna praksa višjih sodišč, 2021-02-22

ugovor zoper plačilni nalog za plačilo sodne takse - zavrnitev ugovora - pritožba zoper sklep o ugovoru zoper nalog za plačilo sodne takse - možnost preizkusa odločitve - sodna taksa za pritožbo - pritožba zoper sodbo - datum izdaje sodbe - očitna pisna pomota - taksna tarifa - odločitev o glavni stvari - zamudna sodba

Sodišče prve stopnje je v obrazložitvi izpodbijanega sklepa res napačno zapisalo letnici, vendar s tem ni zagrešilo bistvene kršitve določb pravdnega postopka po 14. točki drugega odstavka 339. člena ZPP, kot to trdi tožena stranka, temveč gre za očitno pisno (tipkarsko) pomoto tako pri zapisu letnice izdane sodbe v tej zadevi (sodba je bila pravilno izdana 20. 12. 2018), kakor tudi pri zapisu letnice pritožbe tožene stranke zoper to sodbo (pritožbo je tožena stranka vložila 12. 12. 2019). Pri tem sta v obrazložitvi izpodbijanega sklepa tako dan kot mesec sodbe kot tudi pritožbe tožene stranke zapisana pravilno. Poleg tega je že iz plačilnega naloga z dne 16. 12. 2020 izhajalo, da je bila sodna taksa odmerjena po tar. št. 1121 ZST-1, torej za postopek o pritožbi zoper odločbo sodišča prve stopnje o glavni stvari, kar je bila v obravnavanem primeru lahko le zamudna sodba z dne 20. 12. 2018, zoper katero je tožena stranka vložila pritožbo dne 12. 12. 2019. Glede na navedeno pritožba neutemeljeno trdi, da so razlogi izpodbijanega sklepa sami s seboj v nasprotju oziroma nejasni, saj je več kot očitno, da je prišlo pri zapisu letnic v obrazložitvi izpodbijanega sklepa do povsem očitne pisne (tipkarske) pomote, kar na samo vsebino sklepa ali dejstvo, da se sklepa zato ne bi dalo preizkusiti, ni imelo vpliva.

I. Pritožba se zavrne in se potrdi izpodbijani sklep.

II. Tožena stranka sama nosi svoje stroške pritožbenega postopka.

1. Sodišče prve stopnje je z izpodbijanim sklepom zavrnilo ugovor tožene stranke zoper plačilni nalog za plačilo sodne takse Okrožnega sodišča v Ljubljani XI Pg 420/2018 z dne 16. 12. 2020.

2. Zoper sklep se pritožuje tožena stranka iz razloga po 14. točki drugega odstavka 339. člena Zakona o pravdnem postopku – ZPP v zvezi s tretjim odstavkom 1. člena Zakona o sodnih taksah – ZST-1 in pritožbenemu sodišču predlaga, da pritožbi ugodi, izpodbijani sklep in plačilni nalog razveljavi ter zadevo vrne sodišču prve stopnje v nov postopek.

4. Z izpodbijanim sklepom je sodišče prve stopnje odločalo o ugovoru tožene stranke zoper plačilni nalog XI Pg 420/2018 z dne 16. 12. 2020, ki je bil izdan za pritožbeni postopek po tarifni številki 1121 ZST-1 v znesku 1.893,00 EUR. Sodišče prve stopnje je v obrazložitvi izpodbijanega sklepa navedlo, da se plačilni nalog nanaša na pritožbo tožene stranke z dne 12. 12. 2020, ki jo je vložila zoper sodbo naslovnega sodišča XI Pg 420/2018 z dne 20. 12. 2020.

5. Pritožba navaja, da v obravnavanem primeru dne 12. 12. 2020 ni vložila nobene pritožbe, prav tako sodišče dne 20. 12. 2020 ni izdalo nobene sodbe, če pa jo je, toženi stranki taka sodba nikoli ni bila vročena. Razlogi izpodbijanega sklepa so sami s seboj v nasprotju, saj pojmovno ni mogoče vložiti pritožbe zoper sodbo, ki še ni izdana. Sklep ima torej take pomanjkljivosti, da ga ni mogoče preizkusiti. S tem je po stališču pritožbe podana kršitev po 14. točki drugega odstavka 339. člena ZPP.

6. Sodišče prve stopnje je v obrazložitvi izpodbijanega sklepa res napačno zapisalo letnici, vendar s tem ni zagrešilo bistvene kršitve določb pravnega postopka po 14. točki drugega odstavka 339. člena ZPP, kot to trdi tožena stranka, temveč gre za očitno pisno (tipkarsko) pomoto tako pri zapisu letnice izdane sodbe v tej zadevi (sodba je bila pravilno izdana 20. 12. 2018), kakor tudi pri zapisu letnice pritožbe tožene stranke zoper to sodbo (pritožbo je tožena stranka vložila 12. 12. 2019). Pri tem sta v obrazložitvi izpodbijanega sklepa tako dan kot mesec sodbe kot pritožbe tožene stranke zapisana pravilno. Poleg tega je že iz plačilnega naloga z dne 16. 12. 2020 (r. 57) izhajalo, da je bila sodna taksa odmerjena po tar. št. 1121 ZST-1, torej za postopek o pritožbi zoper odločbo sodišča prve stopnje o glavni stvari, kar je bila v obravnavanem primeru lahko le zamudna sodba z dne 20. 12. 2018 (r. 17), zoper katero je tožena stranka vložila pritožbo dne 12. 12. 2019 (r. 33).

7. Glede na navedeno pritožba neutemeljeno trdi, da so razlogi izpodbijanega sklepa sami s seboj v nasprotju oziroma nejasni, saj je več kot očitno, da je prišlo pri zapisu letnic v obrazložitvi izpodbijanega sklepa do povsem očitne pisne (tipkarske) pomote, kar na samo vsebino sklepa ali dejstvo, da se sklepa zato ne bi dalo preizkusiti, ni imelo vpliva.

8. Ker izrecno zatrjevani pritožbeni razlogi niso utemeljeni, poleg tega pa tudi niso podani razlogi, na katere višje sodišče pazi po uradni dolžnosti (drugi odstavek 350. člena ZPP v zvezi s tretjim odstavkom 1. člena ZST-1), je višje sodišče pritožbo tožene stranke zavrnilo in izpodbijani sklep potrdilo (2. točka 365. člena ZPP v zvezi s tretjim odstavkom 1. člena ZST-1).

9. Tožena stranka s pritožbo ni uspela, zato sama krije svoje stroške pritožbenega postopka (prvi odstavek 165. člena v zvezi s prvim odstavkom 154. člena ZPP vse pa v zvezi s tretjim odstavkom 1. člena ZST-1).

10. O zadevi je na podlagi prvega odstavka 366.a člena ZPP odločila sodnica posameznica.

Zakon o sodnih taksah (2008) - ZST-1  - člen 1, 1/3, 34a

Zakon o sodnih taksah (2008) - ZST-1  - tarifna številka 1121

Zakon o pravdnem postopku (1999) - ZPP  - tarifna številka 328, 332, 339, 339/2, 339/2-14

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.